ছত্তিশগড়ের সুকমার জঙ্গলে মাত্র কয়েকদিন আগেই শহিদ হয়েছেন সিআরপিএফ-র অন্তত ২৫জন জওয়ান। তাঁদের মধ্যে এরাজ্যের কোচবিহারের দু’জন এবং নদিয়ার একজন বাসিন্দাও ছিলেন। নিহত এক জওয়ানের বাড়ি গিয়ে মুখ্যমন্ত্রী মমতা বন্দ্যোপাধ্যায় শহিদদের পরিবারকে ৫লক্ষ টাকার ক্ষতিপূরণ ও পরিবারের একজনকে চাকরির কথাও ঘোষণা করেছেন। 
কয়েক মাস আগে প্রতিবেশী রাজ্য বিহারের গয়া জেলায় একই ভাবে মাওবাদী মোকাবিলায় নিহত হয়েছিলেন বাংলার আরও এক যুবক। দক্ষিণ দিনাজপুর জেলার শহিদ পলাশ মণ্ডলের কথা হয়তো অনেকেরই খেয়াল নেই। গত সপ্তাহে ছত্তিশগড়ে শহিদ তিন বাঙালি জওয়ানের পরিবারের পাশে রাজ্য সরকার দাঁড়ালেও চরম দুর্দশা এবং অসহায়তার মধ্যে দিন কাটছে পলাশের পরিবারের। দেশের জন্য প্রাণ দিয়ে শহিদ হওয়া পলাশের মা আজ ক্যান্সারে আক্রান্ত হয়ে বিনা চিকিৎসায় মৃত্যুর দিন গুনছেন। পরিবারের কেউ চাকরি পাননি।

বালুরঘাট বিমানবন্দরে এভাবেই পলাশ মণ্ডলকে শেষ শ্রদ্ধা জানিয়েছিল সিআরপিএফ। গ্রাফিক্স- বিশ্বজিৎ দাস
অসুস্থ মা ছাড়াও পলাশের বাবা, এক দাদা ও বোন রয়েছেন। পলাশের দাদা তরুণ অন্যের দোকানে কাজ করে কোনওক্রমে বাবা মা ও বোনের পেটের ভাত জোগাচ্ছেন। শহিদের পরিবারের সদস্যদের অভিযোগ, রাজ্য সরকারের পক্ষ থেকে কেউ পাশে দাঁড়ায়নি। কেন্দ্রীয় সরকারের পক্ষ থেকে সাহায্যের আশ্বাস পাওয়া গেলেও তা সময়সাপেক্ষ। গত বছর জুলাই মাসে সিআরপিএফ-এর কোবরা বাহিনীর জওয়ান পলাশ মণ্ডল মাওবাদীদের বিরুদ্ধে অভিযানে শহিদ হয়েছিলেন। প্রায় এক বছর হতে চললেও কেন্দ্রের তরফে প্রাপ্য পেনশন এখনও চালুই হয়নি। 
আরও পড়ুন
কারো দু’মাস আগে বিয়ে, কারো তিন বছরের চাকরি! ছত্তিশগড়ে শহিদ তিন বাঙালি
সাবাশ ক্যাপ্টেন! গম্ভীর যা করলেন, তাতে গর্বিত হবেন সব ক্রিকেটপ্রেমী
টাকার অভাবে পলাশের ক্যানসার আক্রান্ত মা-কে মুম্বইয়ে চিকিৎসার জন্য নিয়ে যাওয়া সম্ভব হচ্ছে না মণ্ডল পরিবারের পক্ষে। পরিবারের অসহায় অবস্থা দেখে পলাশের বাবা বীরেন্দ্রনাথ মণ্ডলের একটাই আক্ষেপ, ছোট ছেলের মৃত্যুর পরে কেউ আর তাঁদের কোনও খোঁজখবর নেন না। সরকারের তরফে খোঁজ নিতে তাঁদের বাড়ি কেউই যাননি বলে অভিযোগ করেন তিনি। 
শুনুন শহিদের বাবার বক্তব্য, দেখুন ভিডিও ১

শহিদ পলাশের দাদা তরুণকুমার মণ্ডল অভিযোগ করে বলেন, ‘দাদার মৃত্যুর পর এতদিনে পেনশনের কাগজপত্র কেন্দ্রের তরফ থেকে পাঠানো হলেও ব্যাঙ্কের নিয়মের জাঁতাকলের কারণে তা এখনও চালুই হয়নি।’ তরুণের আরও অভিযোগ, পলাশের মৃত্যুর কয়েকদিন বাদে ২১ জুলাই-এর অনুষ্ঠানের ব্যস্ততায় মুখ্যমন্ত্রী তাঁদের দিকে দৃষ্টি দিতে পারেননি। এর পর এক বছর কাটতে চললেও মুখ্যমন্ত্রী তো দূর, তাঁর সরকারের কোনও মন্ত্রী বা আধিকারিকই তাঁদের পাশে এসে দাঁড়ায়নি। 
দেখুন ভিডিও ২

 
অসহায় মণ্ডল পরিবারের এখন একটাই প্রশ্ন, শহিদের পরিবারের কি এই বঞ্চনাই প্রাপ্য? এমনটা চললে বাংলা থেকে আর কেউ সেনবাহিনী বা আধা-সেনা হিসেবে দেশরক্ষার কাজে যোগ দিতে চাইবেন?
দেখুন ভিডিও ৩